
ДОКЛАДНА ЗАПИСКА
От инж. Петко Димитров Драгнев – Управител на „Бургасбус“ ЕООД
Относно: Даване съгласие „Бургасбус“ ЕООД да кандидатства по процедура за подбор за изпълнение на инвестиции № BG-RRP-4.032 "Подкрепа на нови мощности за производство на електроенергия от възобновяеми източници и съхранение на електроенергия с инсталирана мощност от 200 kW до 2 MW" с проект „Комбиниран проект на „Бургасбус“ ЕООД, за изграждане на нова мощност за производство на електрическа енергия от слънчева енергия и за локални съоръжения за съхранение на електрическа енергия“ и поемане на дълг за обезпечаване на собствения принос по проекта.
УВАЖАЕМИ ОБЩИНСКИ СЪВЕТНИЦИ,
„Бургасбус“ ЕООД, съвместно с Община Бургас полага усилия за непрекъснато подобряване техническото и финансово състояние на дружеството, съпроводено с повишаване качеството на предлаганата транспортна услуга. 
През последния програмен период в качеството си на партньор на Общината, дружеството успешно осъществи проект „Подобряване качеството на атмосферния въздух в Община Бургас чрез модернизация на обществения транспорт“, финансиран по ОП „Околна среда  2014-2020 г.“, в рамките на който се доставиха 56 нови електрически автобуса и съответния брой зарядни станции за тях. 
За нуждите на електрическите превозни средства през 2023 година дружеството изгради със собствени средства Фотоволтаична електрическа централа с инсталирана мощност от 990 kW, която към момента се използва за собствени нужди и захранва зарядно поле от 44 станции в депото на фирмата. 
С цел да се обезпечи енергия за заряд на превозни средства в тъмната част от денонощието и да се осигури максимална степен на автономност и гъвкавост при обезпечаване на наличните електрически превозни средства с енергия, проучихме възможността за изграждане на Локална система за съхранение /ЛСС/ на генерирана електроенергия с батерийни модули и обследвахме възможностите за финансирането и с европейски средства.  
Възможност за финансиране на такъв проект дава Националния план за възстановяване и устойчивост на Република България, Компонент „Нисковъглеродна икономика“, процедура за подбор за изпълнение на инвестиции № BG-RRP-4.032 "Подкрепа на нови мощности за производство на електроенергия от възобновяеми източници и съхранение на електроенергия с инсталирана мощност от 200 kW до 2 MW", по който имаме готовност да кандидатстваме с проект „Комбиниран проект на „Бургасбус“ ЕООД за изграждане на нова мощност за производство на електрическа енергия от слънчева енергия и за локални съоръжения за съхранение на електрическа енергия“. 
Обявената процедура има за цел увеличаване на дела на чиста енергия в енергийния микс на България по пътя към климатична неутралност чрез изграждане и интегриране в електрическата мрежа на нови допълнителни производствени мощности от възобновяеми източници, заедно с локални съоръжения за съхранение на електрическа енергия. 
	 Изготвения от дружеството проект включва два компонента: 
Компонент 1:  ФЕЦ с номинална инсталирана променливотокова мощност 0,99 MW, която е изградена и работи в режим „за собствени“ нужди. На 21.05.2024г. Електроразпределение Юг ЕАД издаде становище за присъединяването й към електроразпределителната мрежа  с промяна на режима му на работа от „без отдаване на енергия в мрежата“ на „с отдаване на енергия в мрежата”, което се предвижда да се случи до  31.12.2024 г. 
Компонент 2: Изграждане на локални съоръжения за съхранение /ЛСС/ на електрическа енергия с номинална инсталирана променливотокова мощност 0,49 MW или  50% от инсталираната мощност на Фотоволтаичната електрическа централа.  
Срокът на реализация на проекта е 18 месеца, но не по-късно от 31 март 2026 година.
Очакваният ефект от изпълнение на проекта е свързан не само с оптимизиране на разходите, но и въвеждане на интегрирано зелено решение, което е поредната стъпка към намаляване на въглеродния отпечатък и постигане на енергийна независимост в обществения транспорт.
[bookmark: _GoBack]По тази мярка „Бургасбус“ЕООД кандидатства за финансиране по Компонент 2, а изготвения индикативен бюджет за компонента е на стойност 633 000 лева без ДДС. Съгласно правилата на програмата, „Бургасбус“ЕООД следва да осигури финансиране за изпълнение на целия Компонент 2, като след изграждането и въвеждането в експлоатация на ЛСС, ще бъде усвоена стойността на безвъзмездната финансова помощ  в размер на 50%, или 316 500 лева, която се осигуряват по Националния план за възстановяване и устойчивост на Република България (НПВУ). ДДС в размер на 20% е възстановим за дружеството и недопустим за финансиране по проекта. 
Към момента, съгласно решения на Общински съвет- Бургас, дружеството разполага с две кредитни линии за оборотни средства, както следва: 
-  № РК-09-Б12/14,02,2012 г. на стойност 540 000 лева, със срок до 14.02.2025 година, и 
- № РК-01-Б17/17,11,2017 г. на стойност 250 000 лева със срок на погасяване – 14.12.2024 г. 
По силата на тези договори ползването на суми от разрешените кредити се извършва многократно при условията на намаляващ лимит при следните параметри:
•	Общ размер на двата кредита – до  790 000 лева.
•	Вид на кредита – револвиращ кредит за оборотни средства
•	Срок на кредита – до 14.12.2024 г. – 250 000,00 лева/14,02,2025 г. – 540 000,00 лева, с падащ плафон в последните 4 месеца на срока,  с опция за предоговаряне 
•	Срок на усвояване – многократно, без фиксирани траншове.
•	Цена на кредита – в размер на сбора от основния лихвен процент /ОЛП/ и надбавка от 1,5 % годишно,  но не по-малко от 2,85% годишно.
•	Комисионни по кредита:
-	такса за управление - 1,3 % годишно, върху разрешения размер на кредита
-	такса ангажимент - 1,5 % на годишна база, дължима върху неусвоената част от кредита.
-	при предсрочно погасяване – без такса.
-	при просрочие на главница – с 10 % се увеличава редовния лихвен процент на годишна база за срока на просрочие.
•	Обезпечение на кредита:
-	Залог върху вземания, произтичащи от Договор за извършване на обществена услуга за превоз на пътници, сключен между Общински съвет Бургас, Община Бургас и „Бургасбус“ ЕООД
-	Залог върху наличностите – настоящи и бъдещи, по сметките на „Бургасбус“ ЕООД в Общинска Банка АД
Целесъобразно е финансирането на проекта да се извърши чрез банков кредит за оборотни средства, чрез удължаване на съществуващите договори или сключване на друг при по-благоприятни условия за дружеството.  
Обслужването на кредит с горните параметри е в рамките на финансовите възможности на общинското дружество. 
Показателят за платежоспособност на фирмата към 30.03.2024 г. е на стойност 2.38, което означава, че собственият капитал е два пъти по-голям от привлечения и е в рамките на препоръчителните стойности. Коефициентът на финансова задлъжнялост към същата дата е в размер на 0.42, т.е. на един лев собствен капитал съответстват 0.42 лв. привлечен капитал, което също е в референтните граници. Коефициентът на обща ликвидност, който е съотношение на текущите активи и краткосрочните задължения, е в размер на 1.94, т.е. собствените краткотрайни активи превишават близо два пъти задълженията с падеж до 1 година.
В момента ежемесечно се обслужват без никакви просрочия както съществуващите инвестиционни кредити за доставка на МПС и ФЕЦ, така и лизингов договор за доставка на автобуси. Общият процент на годишните разходи за обслужвани кредити и лизингови договори от дружеството спрямо собствените приходи за 2023 г. възлиза на 0,82 %. При поемане на предлагания дълг и на основа на прогнозен бюджет собствени приходи за 2024 г. годишните разходи за поети дългове няма да надвиши 0,85 %. Въз основа на този анализ на прогнозното влияние на дълговото финансиране и разходите по обслужване на дълга върху бюджета на дружеството е видно, че плащането на собствения принос по проекта със средства от разрешен овърдрафт няма да се отрази негативно върху платежния баланс на дружеството и неговото финансово състояние. 
Съгласно раздел IV, буква А, т.2 от сключения договор за възлагане на управлението на „Бургасбус“ЕООД, управителят има право да ползва кредити за дружеството, след изрично съгласие на едноличния собственик на капитала. За подаване на проектното предложение, също се изисква решение на едноличния собственик на капитала.  
Съгласно чл.2 от Наредбата за условията и реда за упражняване правата на собственост в търговските дружества, участие в граждански дружества и сключването на договори за съвместна дейност от Община Бургас, правата на собственост на Община Бургас в търговски дружества с общинско участие в капитала се упражняват от Общински съвет – Бургас. 
Във връзка с гореизложеното и на основание чл. 2, чл.12. т.9, т.12 от „Наредбата за условията и реда за упражняване правата на собственост в търговските дружества, участие в граждански дружества и сключването на договори за съвместна дейност от Община Бургас“, предлагам Общинският съвет да вземе следните
Р Е Ш Е Н И Я:
1.	Общински съвет – Бургас дава съгласие „Бургасбус“ ЕООД да кандидатства по програма Национален план за възстановяване и устойчивост на Република България Компонент „Нисковъглеродна икономика“, процедура за подбор за изпълнение на инвестиции № BG-RRP-4.032 "Подкрепа на нови мощности за производство на електроенергия от възобновяеми източници и съхранение на електроенергия с инсталирана мощност от 200 kW до 2 MW" с проект „Комбиниран проект на „Бургасбус“ ЕООД за изграждане на нова мощност за производство на електрическа енергия от слънчева енергия и за локални съоръжения за съхранение на електрическа енергия“.
2. При одобрение на проектното предложение, Общински съвет – Бургас възлага и делегира права на управителя на „Бургасбус“ ЕООД да извърши всички останали необходими правни и фактически действия за изпълнение на решението по т.1, касаещи изграждането на нова мощност за производство на електрическа енергия от слънчева енергия и за локални съоръжения за съхранение на електрическа енергия.
3. Дава съгласие дейностите по проект „Комбиниран проект на „Бургасбус“ ЕООД за изграждане на нова мощност за производство на електрическа енергия от слънчева енергия и за локални съоръжения за съхранение на електрическа енергия“ да бъдат финансирани чрез банков кредит, при  следите параметри:
•	Общ размер на кредита – до 790 000 лева.
•	Вид на кредита – револвиращ кредит за оборотни средства
•	Срок на кредита – до 36 месеца с падащ плафон в последните 4 месеца на срока,  с опция за предоговаряне 
•	Срок на усвояване – многократно, без фиксирани траншове.
•	Цена на кредита – не по-висока от сбора на основния лихвен процент /ОЛП/ и надбавка от 1,5 % годишно.
	Комисионни по кредита:
-	такса за управление до 1,3 % годишно, върху разрешения размер на кредита
-	такса ангажимент до 1,5 % на годишна база, дължима върху неусвоената част от кредита.
-	при предсрочно погасяване – без такса.
-	при просрочие на главница – с до 10% се увеличава редовния лихвен процент на годишна база за срока на просрочие.
4.  Дава съгласие за обезпечение на кредита по т.3 да служат 
-	Залог върху вземания, произтичащи от Договор за извършване на обществена услуга за превоз на пътници, сключен между Общински съвет Бургас, Община Бургас и „Бургасбус“ ЕООД
-	Залог върху наличностите – настоящи и бъдещи, по сметките на „Бургасбус“ ЕООД в Общинска Банка АД
5. Упълномощава управителят на Бургасбус ЕООД да извърши всички останали необходими правни и фактически действия за изпълнение на решението по т.3 и т.4 и да подпише свързаните с това документи.





Управител:

инж. Петко Драгнев

